**KOLEGIALNO PODPIRANJE**

**ZA STROKOVNI IN OSEBNOSTNI RAZVOJ UČITELJEV**



Pripravile:

Brigita Žarkovič Adlešič

Zora Rutar Ilc

Blanka Tacer

Šolsko leto 2012 / 2013

# Značilnosti dobre komunikacije

* **Vaja**

1. **Demonstracija / zapis razgovora**
2. **Delo v trojkah: analiza demonstracije**

Navodila: pogovorite se ob naslednjih vprašanjih:

* Kaj ste opazili?
* Kdo je usmerjal pogovor? Na kakšen način je to potekalo?
* Kakšna je bila vloga coacha?
* Kaj je počel?
* Kakšne vrste vprašanj je uporabljal?
* Kaj je bilo značilno za ta vprašanja?
* Na kaj so se nanašala vprašanja? K čemu so klienta usmerjala?

1. **(Plenarno) poročanje**

* **Teorija**

Značilno za coaching je, da coach klientuali timu **ne** ponuja rešitev, pač pa ga podpira pri njegovem lastnem raziskovanju z zastavljanjem t.i. močnih vprašanj, s pomočjo katerih lahko na svojo trenutno situacijo, problem ali izziv pogleda na nov način. »Odnos v koučingu pomaga ljudem, da predelajo različna vprašanja in da najdejo lastne odgovore zaradi spretne uporabe raziskovalnih vprašanj.« (Mobley 1999, po van Kessel v Kobolt 2010, str. 15).

Zato Grant (2006) pravi, da je coaching »način pomoči klientom, **da se učijo, namesto, da jih poučujemo**./…/ je umetnost spodbujanja učinkovitosti, učenja in razvoja« (Grant 2006).

Pri coachingu gre torej – povzemajoč različne definicije – za podporo posameznikom in timom pri raziskovanju lastne situacije in pri uvidu vanjo ter za preseganje ovir in doseganje ciljev ob sproščanju potencialov.

Ključna za coaching proces je klientova vloga oz. vloga članov tima (če gre za timski coaching). To pomeni, da proces usmerja klient, da se torej izhaja iz njegovih / njihovih izzivov, njegovih / njihovih potreb in želja. **Tisti, ki usmerja proces, je v coachingu klient in ne coach**. Coach pa poskrbi, da klienta podpira pri tem, kar želi raziskovati in doseči. Podpre ga pri opredelitvi njegovega izziva oz. izbiri področja, na katerem bo coaching potekal, in skrbi za to, da to ostaja rdeča nit procesa.

To coaching loči od na videz sorodnih metod in pristopov, kot so: svetovanje, mentorstvo in konzultacije, trenerstvo, pa tudi različne terapevtske usmeritve (več o tem prim. naprej). Še največjo sorodnost lahko v posameznih elementih uvidimo s supervizijo, ki prav tako gradi na refleksiji preko zastavljanja vprašanj in ne ponuja izdelanih rešitev in odgovorov.

Dodatna vrednost coachinga je tudi v tem, da stavi na **opolnomočenje** klienta, torej na to, da bo klient ali tim na osnovi izkušnje iz coachinga sam privzel in ponotranjil način (samo)spraševanja in (samo)raziskovanja.